iOS 18.2 fortæller, hvor lang tid det vil tage at lade din iPhone op

Apple har netop sendt betaudgaven af iOS 18.2 ud til testere – og til den offentlige beta. En af nyhederne er en intelligent batterifunktion, der kan oplyse om, hvor lang tid det vil tage at lade telefonen op. Brugere kan eksempelvis vælge at modtage en notifikation om, hvornår telefonen er ladet op til 80 procent.

En lille, men bestemt ikke dum hjælp, hvis man står for at skulle forlade hjemmet – og opladeren – i længere tid.

Funktionen er gemt i et såkaldt framework, der går under navnet “BatteryIntelligence” og det oplyses ikke, præcis hvordan den fungerer. Hos 9to5mac regner man dog med, at tiden beregnes ud fra den strømstyrke, telefonen modtager, når den sættes til laderen.

Med iOS 18, der er ude nu, gjorde Apple det muligt for brugeren selv at bestemme, hvor mange procent, der skal fyldes på batteriet, når telefonen lades; 80, 85, 90 eller 95 procent. Som bekendt optimeres lithium-ion batteriers generelle levetid, hvis de ikke lades fuldt op hver gang.

Ud over denne lille spidsfindighed vil iOS 18.2 indeholde en stribe af de Apple Intelligence-nyheder, der blev lovet under sommerens WWDC. Det er dog ikke funktioner vi danskere kan få adgang til førend engang i foråret, hvor der åbnes for Apple Intelligence i EU. Hvis man altså vel at mærke er villig til at indstille telefonens sprog og sprogområde til engelsk.

Det er endnu ikke officielt meldt ud at iOS 18.2 kommer i december, men det hævder den troværdige Mark Gurman fra Bloomberg – og ham kan man som udgangspunkt stole på.

iOS 18.2 fortæller, hvor lang tid det vil tage at lade din iPhone op